वर्तमान समय में हिन्दी भाषा एक संक्रमण के दौर से गुजर रही है। यह संक्रमण भाषाई तो है ही साथ ही सांस्कृतिक भी है। आज हिंदी पर भूमंडलीकरण अपना व्यापक प्रभाव डाल रहा है. ऐतिहासिक दृष्टि से विश्व ने उन्नीसवीं शताब्दी के उत्तरार्ध और बीसवीं सदी के प्रारम्भ में आर्थिक एकीकरण की प्रक्रिया में भूमंडलीकरण की अवधारणा को महसूस किया। भूमंडलीकरण समकालीन विश्व की विशिष्टताओं में से एक है। वस्तुत़ः यह सम्पूर्ण विश्व को एक गाँव में बदलने की अवधारणा है जो सीमाओं, सरहदों, दीवारों,विभिन्नताओं से परे है. भूमंडलीकरण का प्रत्यक्ष संबंध बाजारवाद से है। इसी का प्रभाव है कि प्रत्येक गतिविधि व्यावसायिक दृष्टिकोण या तो स्वयं अपना रही है या अपनाने को मजबूर है। संगीत, कला ,विज्ञान, दर्शन आदि के साथ ही साहित्य पर भी व्यावसायिकता का प्रत्यक्ष प्रभाव दिखाई पड़ रहा है। वास्तव में यह वैश्विकरण आंचलिकता, स्थानीयता व क्षेत्रीयता का धुर विरोधी है चाहे वो कला के क्षेत्र में हो या अन्य किसी क्षेत्र में इसी का परिणाम है कि देशज तत्वों पर संकट दिन ब दिन गहराता जा रहा है। भाषा भी इसी दंश को झेल रही है। यही एकमात्र कारण है जिससे अंग्रेजी का दबदबा निरन्तर बढ़ता जा रहा है। भारत में हिन्दी उपभोक्ता समाज की भाषा है अतः विदेशी निवेशकों और कंपनियों को भारत के धरातल पर उतरने के लिए एवं उपभोक्ताओं को आकर्षित करने के लिए हिन्दी के सहारे की सख्त आवश्यकता है। अपनी इसी आवश्यकता के चलते वे अपने उत्पादों की जानकारी, उनकी विज्ञापन सामग्री हिन्दी में प्रस्तुत तो कर रहे हैं पर उसमें वे गुणवत्ता या मानकीकरण की अनदेखी कर रहे हैं। गैर भाषाई दक्षता प्राप्त लोगों की ओर से किया गया अनुवाद न केवल हास्तास्पद होता है बल्कि कई बार अनजाने में या सरलता और सहजता के नाम पर हिन्दी के स्वरूप के साथ छेड़छाड़ भी साबित होता है। यह बदलाव अगर लचीलेपन की जद में हो तब तो उचित है परन्तु जब भाषा की अस्मिता से ही खिलवाड़ हो तो स्थिति चिन्ताजनक हो जाती है। शनैः शनैः यह हिन्दी के अपने शब्दों का स्थान लेने लगता है जो भाषाई खतरा बन कर उभरता है।